b'\n_START_ARTICLE_\nLepena\n_START_SECTION_\nGeografija\n_START_PARAGRAPH_\nLepena je raztreseno naselje - vas - v dolini potoka Lepenjica, pritoka reke So\xc4\x8de. Dolina Lepene je dolga skoraj 7 km in je razdeljena na zgornji in spodnji del. Lo\xc4\x8di ju dolinski prag, ki je ostal od umikajo\xc4\x8dega se ledenika. V pleistocenu je po dolini tekel pobo\xc4\x8dni ledenik, ki je napajal veliki So\xc5\xa1ki ledenik. _NEWLINE_Vas, ki le\xc5\xbei na nadmorski vi\xc5\xa1ini med 444 in 700 m, sestavljajo deli: Klin, Na logu v Lepeni, V koncu, Zaotoki. Povezuje jih cesta, ki se od ceste Bovec-Trenta odcepi pri Kufenku. Zgrajena je bila v prvi svetovni vojni. Italijani so zgradili tudi podalj\xc5\xa1ek \xc4\x8dez Duplje pod Bogatin, ki pa je propadel in danes slu\xc5\xbei kot planinska pot mimo Doma pri Krnskih jezerih do Komne._NEWLINE_Lepenjica ima mo\xc4\x8dan kra\xc5\xa1ki izvir s slapom pod steno Malega Leme\xc5\xbea. \xc5\xbde pod pragom se ji pridru\xc5\xbei potok \xc5\xa0unik, ki ima prav tako slap ter vrsto sko\xc4\x8dnikov. Ob njem so ostanki mlina in \xc5\xbeage, urejena pa je tudi planinska pot \xc5\xa0unikov vodni gaj._NEWLINE_Ob izlivu Lepenjice v So\xc4\x8do je veliko prodi\xc5\xa1\xc4\x8de, kjer raste v velikem obsegu lapuh, ki mu doma\xc4\x8dini pravijo lepenje, od tod ime potoka in doline._NEWLINE_V Spodnji Lepeni rastejo gaber, breza, oreh, leska, topol in vrba. Na koncu Lepene in pod planino Zagreben je sklenjen bukov gozd, na \xc4\x8crnem vrhu in na dnu Zgornje Lepene pa je smrekov gozd.\n_START_SECTION_\nOpis\n_START_PARAGRAPH_\nLepena spada v krajevno skupnost So\xc4\x8da-Trenta v ob\xc4\x8dini Bovec in ima trenutno 37 prebivalcev. Hi\xc5\xa1e so bov\xc5\xa1ko alpskega tipa. Majhne njive le\xc5\xbeijo na re\xc4\x8dnih terasah, polja so v celkih. Glavni dohodek kmetij je govedoreja in drobnica. Seno\xc5\xbeeti tudi kosijo. Najobse\xc5\xbenej\xc5\xa1e seno\xc5\xbeeti so Konec Lepene. Pridelujejo mleko, sir, skuto in volno. Lepenjska planina le\xc5\xbei za Dupljem (1371 m), skupaj s So\xc4\x8dani si delijo planino za \xc4\x8crnim vrhom (1315 m), planina Zagreben (1222 m) pa je zapu\xc5\xa1\xc4\x8dena._NEWLINE_Danes se ve\xc4\x8dina gospodarske dejavnosti vrti okoli turizma. Na za\xc4\x8detku doline je znano apartmajsko naselje Pristava Lepena in apartmaji Pretner, tu je tudi velik kamp in penzion Klin in ve\xc4\x8d drugih ponudnikov sob._NEWLINE_Na koncu je planinski Dom dr. Klementa Juga v Lepeni, ki je izhodi\xc5\xa1\xc4\x8de planinske poti h Krniskim jezerom in naprej na posamezne vrhove v bli\xc5\xbenji in daljni okolici._NEWLINE_Ob soto\xc4\x8dju Lepenjice in So\xc4\x8de poteka tudi del So\xc5\xa1ke poti, prav pri soto\xc4\x8dju pa se kon\xc4\x8dajo Velika korita So\xc4\x8de. Od tu dalje je dovoljena tudi vo\xc5\xbenja s kajakom po reki So\xc4\x8di ter \xc5\xa1portni ribolov na reki Lepenjici.'